
    „Pre básnika a mudrca sú všetky veci


    blízke a požehnané, všetky zážitky prospešné,


    všetky dni posvätné, všetci ľudia božskí.“


    


    Emerson.


    [Motto vydania z roku 1882]


    


    


    Obývam iba svoj vlastný dom,


    epigónstvu vždy som sa vyhýbal.


    A – u mňa sa stretol s výsmechom,


    majster, ktorý sám seba nevysmial.


    


    Nad mojimi vchodovými dverami.


    [Motto vydania z roku 1887]

  


  


  


  Predhovor k druhému vydaniu.


  


  


  1.


  Táto kniha azda potrebuje viac než len jeden predhovor; a nakoniec aj tak ostáva pochybnosť, či niekoho, kto nezažil čosi podobné, možno predhovormi priblížiť k zážitku tejto knihy. Zdá sa, že je napísaná v jazyku vlažného vetra: je v nej bujarosť, nepokoj, protirečenie a aprílové počasie, takže neustále upomína na blízkosť zimy, ako aj na víťazstvo nad zimou, ktoré prichádza, musí prísť, ba možnože už prišlo... Neustále vyžaruje vďačnosť, akoby sa práve udialo to najneočakávanejšie, vďačnosť niekoho, kto sa uzdravuje – pretože tým najneočakávanejším bolo práve uzdravenie. „Radostná veda“: to znamená saturnálie ducha, ktorý trpezlivo vzdoroval strašnému, dlhotrvajúcemu tlaku – trpezlivo, prísne, chladne, bez toho, že by mu podľahol, zároveň však bez nádeje –, ktorý však teraz zrazu prepadol nádeji, nádeji na zdravie, opojenosti uzdravovaním. Nie div, že pri tom vychádza na svetlo veľa nerozumností a bláznovstiev, veľa trúfalých nežností vyplytvaných dokonca aj na problémy, ktoré majú ostnatý povrch a nie sú uspôsobené na to, aby sa im niekto zaliečal a zvádzal ich. Celá táto kniha nie je ničím iným než práve oddávaním sa pôžitku po dlhom odriekaní a bezmocnosti, radostnou oslavou znovu sa navracajúcich síl, novo prebudenej viery v zajtrajšok a pozajtrajšok, náhleho pociťovania a predtuchy budúcnosti, blížiacich sa dobrodružstiev, opäť otvorených morí, opäť dovolených, opäť uveriteľných cieľov. A čo všetko teraz ostalo ležať za mnou! To kusisko púšte, vyčerpania, neviery, zľadovatenia uprostred mladosti, toto starectvo spúšťajúce sa na nesprávnom mieste, táto tyrania bolesti ešte prekonávaná tyraniou hrdosti, ktorá odmietala následky bolesti – a následky sú útecha –, táto radikálna osamelosť ako núdzová ochrana pred až chorobne jasnovidným pohŕdaním ľuďmi, toto zásadné obmedzovanie sa na ono horké, trpké, rozjatrujúce v poznaní, ako ho predpisovalo zhnusenie, ktoré postupne vyrástlo z nerozvážnej duchovnej diéty a rozmaznanosti – nazývanej romantizmus, ó, kto by len bol schopný všetko to spolu so mnou precítiť! Ten však, kto by toho bol schopný, by mi dozaista prepáčil aj viac než len trochu bláznovstva, samopašnosti, „radostnej vedy“, – napríklad za priehrštie piesní, ktoré sú tentokrát pripojené ku knihe – piesní, v ktorých si básnik ťažko ospravedlniteľným spôsobom doberá všetkých básnikov. – Ach, nie sú to len básnici a ich krásne „lyrické pocity“, na ktorých si tento znovuvzkriesený musí vybíjať svoju zlobu: kto vie, akú obeť si vyhľadá, aký netvor z parodickej látky ho bude zakrátko dráždiť? „Incipit tragoedia“1 – uvádza sa v závere tejto podozrivo nepodozrivej knihy: majte sa pred ňou na pozore! Ohlasuje sa tu čosi mimoriadne zlé a zlovoľné: niet pochýb – incipit parodia...


  


  2.


  – Nechajme však pána Nietzscheho: čo je nás po tom, že sa pán Nietzsche znovu uzdravil?... Psychológ pozná len málo takých príťažlivých otázok, akou je tá o vzťahu zdravia a filozofie, a v prípade, že ochorie on sám, do svojej choroby vnáša celú svoju vedeckú zvedavosť. Totiž v prípade, že je niekto osobou, nevyhnutne má aj filozofiu svojej osoby: predsa tu však existuje význačný rozdiel. U jedného sú tým, čo filozofuje, jeho nedostatky, u iného jeho bohatstvá a sily. Pre prvého je jeho filozofia nevyhnutnosťou, či už ako opora, upokojenie, liečivo, vykúpenie, povznesenie, sebaodcudzenie; pre druhého je iba krásnym luxusom, v najlepšom prípade slasťou triumfujúcej vďačnosti, ktorá sa nakoniec ešte musí kozmickými majuskulami zapísať na nebo pojmov. No v inom, obvyklejšom prípade, keď filozofiu poháňajú stavy núdze, ako u všetkých chorých mysliteľov – a chorí myslitelia zrejme v dejinách filozofie prevažujú –: čo sa stane z myšlienky samej, keď sa vystaví tlaku choroby? Toto je otázka, ktorá sa týka psychológov: a tu je možný experiment. Presne tak, ako to robí cestovateľ, ktorý si zaumieni, že sa prebudí v určitú hodinu a potom sa pokojne oddá spánku: tak sa aj my filozofi v prípade, že ochorieme, na istý čas telom i dušou odovzdáme chorobe – takpovediac pred sebou zatvoríme oči. A ako cestovateľ vie, že čosi v ňom nespí, čosi odrátava hodiny a včas ho prebudí, tak aj my vieme, že rozhodujúci okamih nás nájde bdelých, – že čosi potom vyskočí a prichytí ducha pri čine, čím mienim pri slabosti alebo obrátení, alebo vzdaní sa, alebo zatvrdnutí, alebo potemnení, či ako inak sa ešte nazývajú všetky tie chorobné stavy ducha, ktoré v dňoch zdravia majú proti sebe hrdosť ducha (pretože stále platí stará rýmovačka „hrdý duch, páv a kôň – tri najspupnejšie tvory na povrchu zemskom“ –). Po sebaspytovaní, sebaskúmaní tohto druhu sa naučíme na všetko, o čom sa doteraz vôbec filozofovalo, hľadieť citlivejším zrakom; lepšie než predtým uhádneme nezámerné okľuky, postranné uličky, odpočívadlá, výslnia myšlienky, na ktoré sú trpiaci myslitelia vedení a zvádzaní práve ako trpiaci, teraz už vieme, kam nevedomky choré telo a jeho potreba tlačí, postrkáva, vábi ducha – na slnko, do ticha, k miernosti, trpezlivosti, lieku, úteche v akomkoľvek zmysle. Každá filozofia, ktorá kladie mier vyššie než vojnu, každá etika s negatívne chápaným pojmom šťastia, každá metafyzika a fyzika, ktorá smeruje k nejakému finále, ku konečnému stavu v ktoromkoľvek zmysle, každá prevažne estetická alebo náboženská túžba po nejakom ústraní, zásvetí, po akomsi mimo a nad, pripúšťa otázku, či tým, čo filozofa inšpirovalo, nebola choroba. Nevedomé zamaskovanie fyziologických potrieb pláštikom niečoho objektívneho, ideového, čisto duchovného, má až desivý dosah, – a sám sebe som dosť často kládol otázku, či vôbec všetka doterajšia filozofia nebola iba výkladom tela a nesprávnym porozumením telu. Za tými najvyššími hodnotovými súdmi, ktorými sa doteraz riadili dejiny myslenia, sa skrývajú nedorozumenia telesnej konštitúcie, či už jednotlivcov, alebo stavov či celých rás. Všetky tie smelé bláznovstvá metafyziky, zvlášť jej odpovede na otázky hodnoty jestvovania, treba vždy pokladať predovšetkým za symptómy určitých tiel; a hoci z vedeckého hľadiska niet v pritakaniach svetu či v popretiach sveta takéhoto druhu ani za mak významu, historikovi a psychológovi predsa ponúkajú o to hodnotnejšie indície, ktoré, ako som už povedal, sú symptómami tela, jeho vydarenosti či nevydarenosti, jeho plnosti, sily, sebastrednosti v dejinách, alebo tiež jeho zábran, únavy, zúboženosti, jeho tušenia konca, jeho vôle ku koncu. Ešte vždy očakávam, že nejaký filozofický lekár vo výnimočnom slova zmysle – taký, ktorý by sa venoval problému celkového zdravia národa, doby, rasy, ľudstva – raz nájde dosť odvahy vyhrotiť toto moje podozrenie a trúfne si vysloviť vetu: vo všetkom doterajšom filozofovaní vôbec nešlo o „pravdu“, ale o čosi iné, povedzme o zdravie, budúcnosť, rast, moc, život...


  


  3.


  – Je zrejmé, že by som sa nechcel nevďačne rozlúčiť s tou dobou ťažkého ochorenia, ktorej prínos som dodnes úplne nevyčerpal: rovnako som si veľmi dobre vedomý aj toho, aký náskok mám pri svojom nestálom zdraví pred vôbec všetkými svalovcami ducha. Filozof, ktorého púť viedla a vždy znovu vedie mnohými zdraviami, preputoval zároveň rovnako mnohými filozofiami: on práveže nemôže inak, než svoj stav zakaždým preniesť do tej najduchovnejšej formy a sféry – práve toto umenie transfigurácie je filozofia. Nie je na ľubovôli nás filozofov oddeľovať od seba dušu a telo, ako ich oddeľuje ľud, ešte menej je však na našej ľubovôli oddeľovať od seba dušu a ducha. My nie sme nijaké mysliace žaby, nijaké objektivizujúce a registrujúce aparáty s chladne zostavenými útrobami, – svoje myšlienky musíme neustále rodiť zo svojej bolesti a matersky s nimi zdieľať všetku svoju krv, srdce, oheň, slasť, vášeň, utrpenie, svedomie, osud i neblahý údel, ktoré v sebe máme. Žiť – to pre nás znamená neustále premieňať na svetlo a plameň všetko, čím sme, a tiež všetko, čo nás zasiahne, my vlastne vôbec nemôžeme inak. A pokiaľ ide o chorobu: neboli by sme rýchlo v pokušení pýtať sa, či by sme sa jej vôbec mohli vzdať? Až veľká bolesť je posledným osloboditeľom ducha, ako majster veľkého podozrenia, ktoré robí z každého U nejaké X, pravé ozajstné X, to znamená predposledné písmeno pred tým posledným... Až veľká bolesť, oná dlhá pomalá bolesť, ktorá si dožičí čas a ktorou sme boli takpovediac akoby spaľovaní na surovom dreve, núti nás filozofov zostúpiť do svojich najhlbších hlbín a odložiť všetku dôveru, všetku dobromyseľnosť, všetko to zastierajúce, mierne, prostredné, do čoho sme možno predtým vkladali svoju ľudskosť. Pochybujem o tom, či nás takáto bolesť „robí lepšími“ –; viem však, že nás robí hlbšími. Či už sa proti nej učíme postaviť svoju hrdosť, svoj výsmech, silu svojej vôle a robíme to ako Indián, ktorý, nech je akokoľvek trýznený, zneškodňuje svojho trýzniteľa zlobou svojho jazyka; či už sa pred bolesťou utiahneme do onej orientálnej ničoty – nazývanej nirvána –, do nemej, meravej, hluchej seba-odovzdanosti, seba-zabudnutia, seba-vyhasnutia: z takýchto dlhých, nebezpečných cvičení vlády nad sebou sa vraciame ako iný človek, s niekoľkými otáznikmi naviac, predovšetkým však s vôľou nabudúce sa pýtať viac, hlbšie, striktnejšie, tvrdšie, zlovoľnejšie, tichšie než doteraz. Dôvera v život je preč: problémom sa stal sám život. – Netreba sa však domnievať, že človek sa tým nevyhnutne stal akýmsi pochmúrnym hĺbavcom. Dokonca je tiež naďalej možná aj láska k životu, – ibaže človek miluje inak. Táto láska je ako láska k žene, ktorá v nás vzbudzuje pochybnosti... Lákavosť všetkého problematického, radosť z X je pri takýchto duchovnejších, preduchovnenejších ľuďoch priveľká, než aby vždy znovu ako jasná žiara neobklopila všetku biedu problematického, všetko nebezpečenstvo neistoty, ba dokonca aj žiarlivosť milujúceho. My poznáme nové šťastie....


  


  4.


  Nakoniec, aby neostalo nevypovedané to najdôležitejšie: z takýchto priepastí, z takéhoto ťažkého ochorenia, aj z ochorenia ťažkého podozrenia, sa navraciame znovuzrodení, zvlečení z kože, šteklivejší, zlovoľnejší, s vycibrenejším vkusom vo vzťahu k radosti, s citlivejším jazykom vo vzťahu ku všetkým dobrým veciam, s naladenejšími zmyslami, s druhou, nebezpečnejšou nevinnosťou v radosti, detskejší a zároveň stokrát rafinovanejší, než akými sme boli kedykoľvek predtým. Ó, ako sa teraz človeku protiví pôžitok, onen surový, tupý, hnedý pôžitok, ako ho obvykle chápu pôžitkári, naši „vzdelanci“, naši boháči a mocnári! Ako zlovoľne teraz načúvame onomu veľkému jarmočnému bum-bum, s akým sa dnes „vzdelanec“ a veľkomestský človek necháva umením, literatúrou a hudbou za pomoci spirituálnych nápojov znásilňovať k „duchovným pôžitkom“! Ako nám teraz teatrálne výkriky vášne zraňujú uši, ako sa nášmu vkusu odcudzilo celé to romantické rebelantstvo a zmyslový virvar, ktoré tak veľmi miluje vzdelaný plebs, vrátane jeho ašpirácií na všetko to vznešené, povznesené, prepiate! Nie, ak my zotavujúci sa vôbec ešte potrebujeme umenie, tak nejaké iné – posmešné, ľahké, povrchné, božsky bezstarostné, božsky umelecké umenie, ktoré ako jasný plameň blčí k bezmračnej oblohe. Predovšetkým však: umenie pre umelcov, výlučne pre umelcov! Dodatočne už lepšie rozumieme tomu, čo je na to potrebné ako prvé, veselosť2, každá veselosť, priatelia moji! aj ako umelci –: chcel by som to dokázať. Jedno dnes vieme až priveľmi dobre, my vediaci: ó, ako sa len odteraz učíme dobre zabúdať, dobre ne-vedieť, ako umelci! A pokiaľ ide o našu budúcnosť: nás len ťažko nájdete na cestách oných egyptských mladíkov, ktorí po nociach ohrozujú chrámy, objímajú sochy a chcú úplne všetko, čo je z dobrých dôvodov skryté, odhaliť, odkryť, vystaviť jasnému svetlu. Nie, tento zlý vkus, táto vôľa k pravde, k „pravde za každú cenu“, táto mladícka bláznivosť lásky k pravde – tá sa nám už znechutila: sme na ňu už priveľmi skúsení, priveľmi vážni, priveľmi natešení, priveľmi popálení, priveľmi hlbokí... My už viac neveríme v to, že pravda ostane pravdou, ak z nej strhneme jej závoj; prežili sme toho priveľa nato, aby sme tomu verili. Dnes pokladáme za vec slušnosti, že nechceme vidieť všetko obnažené, že nechceme byť pri všetkom, že nechceme všetko chápať a všetko „vedieť“. „Je pravda, že milý Pánboh je všadeprítomný?“ opýtalo sa malé dievčatko svojej matky: „ale mne sa to zdá neslušné...“ – odkaz pre filozofov! Mali by sme si väčšmi ctiť stud, s akým sa príroda skryla za záhady a pestré neurčitosti. Čo ak je pravda žena, ktorá má svoje dôvody, prečo neukazovať svoje dôvody? Čo ak jej meno znie, aby sme hovorili grécky, Baubo?... Ach, tí Gréci! Tí vedeli, ako žiť: nato je potrebné odvážne sa zastaviť pri povrchu, pri záhybe, pri pokožke, uctievať zdanie, veriť vo formy, v tóny, v slová, v celý Olymp zdania! Títo Gréci boli povrchní – z hĺbky! A či sa my nenavraciame práve k tomu, my odvážlivci ducha, čo sme sa vyšplhali na najvyšší a najnebezpečnejší vrchol súčasných myšlienok, aby sme sa odtiaľ porozhliadali navôkol, aby sme sa odtiaľ pozreli nadol? Či práve v tomto nie sme – Grékmi? Ctiteľmi foriem, tónov, slov? A práve preto – umelcami?


  


  Ruta pri Janove,


  v jeseni roku 1886


  


  


  „Žart, lesť a pomsta.“


  Rýmovaná predohra.


  


  1.


  Pozvanie.


  Vy jedáci, na môj pokrm si trúfnite!


  Zajtra vám väčšmi zachutí určite


  a pozajtra – ešte ste nejedli dobrotu takú!


  Ak sa vám toho neskôr zachce viac, – nuž čoskoro


  pretvorím svojich starých vecí sedmoro


  na svoju novú odvahu sedmorakú.


  


  2.


  Moje šťastie.


  Nachádzať – stal som sa majstrom v tom,


  odkedy unavil som sa hľadaním.


  Odkedy protivietor bol mi súperom,


  plachtím so všetkými vetrami.


  


  3.


  Neohrozený.


  Kop hlboko, práve kde stojíš ty!


  Tam dolu býva žriedlo!


  Nech temných mužov znie krik hlasitý:


  „Tam dolu je vždy – peklo!“


  


  4.


  Dialóg.


  A. Bol som chorý? Zasa zdravý som?


  A kto bol mojím lekárom?


  Ako som len mohol na to všetko zabudnúť!


  B. Až teraz tvoje uzdravenie uznal som,


  bo zdravý je, kto si nevie spomenúť.


  


  5.


  Cnostným.


  Aj naše cnosti musia byť ľahkonohé:


  prísť a zasa odísť, ako verše Homérove!


  


  6.


  Svetská chytráckosť.


  Neostávaj na rovine!


  Nie však privysoko čnej!


  Svet najkrajší ti príde


  z výšky polovičatej.


  


  7.


  Vademecum – Vadetecum.


  Vábi ťa moja reč a moje spôsoby,


  verne ma nasleduješ, rádoby?


  Nasleduj svoje vlastné pochody: –


  tým kráčaš v mojich stopách – akoby.


  


  8.


  Pri treťom lienení.


  Už sa mu koža krčí povädlo,


  už znova v ňom hlodá hlad,


  už toľko veľa zeme pojedlo


  to zviera vo mne, had.


  Už zas sa plazím medzi kameňmi a trávou,


  hladný po krivolakých cestách putujem,


  naďalej bažím haďou za potravou,


  ktorú som vždy jedol. Teba, zem!


  


  9.


  Moje ruže.


  Áno! moje šťastie – túži obšťastniť –,


  každé šťastie predsa túži obšťastniť!


  Kto z vás si chce moje ruže odlomiť?


  Musíte sa zohnúť, musíte sa skryť,


  za ostnaté tŕne, kamene sa prikrčiť,


  tie prstíky svoje nechať skrvaviť!


  Moje šťastie totiž – ľúbi podráždiť!


  Moje šťastie totiž – ľúbi podraziť!


  Kto z vás si chce moje ruže odlomiť?


  


  10.


  Nactiutŕhač.


  Privodil som pád, zmar vecí mnohých,


  preto nactiutŕhačom nazvali ste ma.


  Kto tu pije z čaší príliš plných,


  privodí pád a zmar vecí mnohých –,


  o víne však preto horšie nezmýšľa.


  


  11.


  Čo hovorí porekadlo.


  Drsný aj nežný, surový aj jemný,


  blízky aj cudzí, číry aj temný,


  blázon aj mudrc, len sebe verný:


  Tým všetkým som a ďalej budem rád,


  zároveň holubica, sviňa aj had!


  


  12.


  Priateľovi svetla.


  Ak nechceš mať myseľ a zrak zatemnený,


  aj za slnkom musíš poputovať v tieni.


  


  13.


  Tanečníkom.


  Hladký ľad –


  rajský sad


  tomu, kto vie tancovať.


  


  14.


  Udatný.


  Z celistvého dreva nepriateľa zarytého


  radšej než priateľa, ale z dreva prasknutého.


  


  15.


  Hrdza.


  Aj hrdza je potrebná: ostrosť vždy nestačí!


  Inak ti povedia: „ešte si primladý!“


  


  16.


  Hore.


  „Ako čo najlepšie vysoký vrch zdolať?“


  prosto začať stúpať a už nemudrovať!“


  


  17.


  Porekadlo násilníka.


  Nie, nikdy nepros! Veď načo kňučať!


  Len ber, prosím, ber! Všetko, čo vieš urvať!


  


  18.


  Chatrné duše.


  Protivia sa mi duše chatrné;


  nie je v nich nič dobré a ani nič zlé.


  


  19.


  Nezámerný zvodca.


  Len tak, z dlhej chvíle, vypálil pár slov,


  predsa nimi, nezámerne, ženu zasiahol.


  


  20.


  Na zváženie.


  Bolesť dvojakú je ti ľahšie znášať než


  bolesť jedinú: či si na to trúfnuť chceš?


  


  21.


  Proti nafúkanosti.


  Len sa veľmi nenadúvaj: lebo ťa privedie


  k náhlemu spľasnutiu už malé bodnutie.


  


  22.


  Muž a žena.


  „Ukoristi ženu, ku ktorej chováš city kradmé!“ –


  Tak uvažuje muž; žena, tá nekoristí, kradne.


  


  23.


  Interpretácia.


  Keď vykladám sám seba, sám do seba sa vkladám:


  byť svojím vlastným interpretom nemôžem a nemám.


  Koho k výstupu vlastnou cestou vedie potreba,


  nesie aj môj obraz k svetlu, nahor do neba.


  


  24.


  Liek pre pesimistu.


  Sťažuješ sa, ponosuješ, nič tie nie je po chuti dosť?


  Ešte vždy, priateľu, tie vrtochy staré?


  Počujem tvoj krik a kliatby, pľuvance do tváre.


  Láme mi to srdce – a aj trpezlivosť.


  Len poď, priateľu! Rozhodnutie na tebe je,


  či prehltneš tú tučnú ropuchu.


  Rýchlo a bez váhania odstrániš tak poruchu,


  spomôžeš si od dyspepsie!


  


  25.


  Prosba.


  Mnohých ľudí myseľ dobre znám,


  neviem však, kto vlastne som ja sám!


  Vlastné oko priveľmi mi blízke príde –


  nie som, koho vidím, či koho som videl.


  Sám sebe by som však vedel lepšie poslúžiť,


  keby som tak mohol trochu ďalej odstúpiť.


  Nie až niekam tam, kde vidím sedieť nepriateľa,


  aj od priateľa blízkeho ma ešte delí miesta veľa –


  uprostred medzi mnou a ním kiež stojím!


  Kto uhádne tu, o čo vlastne prosím?


  


  26.


  Moja tvrdosť.


  Musím preč, viac než sto stupňov zdolať,


  musím nahor, počujem vás volať:


  „Ty si tvrdý; no my? Či sme z kamenia?“ –


  Musím preč, viac než sto stupňov zdolať,


  byť však pre mňa stupňom veru nemienia.


  


  27.


  Pútnik.


  „Už nijaký chodník! Priepasť a mŕtve ticho dookola!“ –


  Tak si to chcel! Z chodníka ťa zviedla vôľa tvoja!


  To, pútnik, platí! Hľaď na to chladne, zrak maj zostrený!


  Kto v nebezpečie verí – býva stratený.


  


  28.


  Útecha pre začiatočníkov.


  Hľa, dieťa medzi krochkajúcimi sviňami,


  bezmocné, prstíky na nohách skrčené!


  Môže len plakať, plakať slzami,


  naučí sa kráčať, postaví sa zo zeme?


  Je statočné! Už zakrátko, tak sa mi marí,


  budete ho vidieť tancovať!


  Ak sa najprv na dve nožičky postaví,


  raz aj na hlave bude vedieť stáť.


  


  29.


  Egoizmus hviezd.


  Krúžil som, okrúhly krútiaci sa okov


  nie vôkol seba, nespočetne mnoho rokov.


  Ako však bez obhorenia zvládol som,


  páľavou hnať sa priamo za slnkom?


  


  30.


  Blížny.


  Blížneho príliš blízko vždy som len nerád mal:


  do výšin s ním, nahor, vysoko a v diaľ!


  Veď ako inak by sa pre mňa hviezdou stal? –


  


  31.


  Zamaskovaný svätec.


  Nech tvoje šťastie neťaží nás,


  samé diabolské kúsky stváraš,


  šíriš diabolské vtipy, náladu.


  Aj napriek tomu, čo na nás hráš,


  svätosť! Tá žiari z tvojho pohľadu!


  


  32.


  Neslobodný.


  A. Stojí a načúva: čo ho tak mätie?


  Čo vôkol uší sa mu zas pletie?


  Čo ho tak veľmi zakaždým zarazí?


  B. Každý, kto spomienku na putá vlečie,


  počuje všade – rinčanie reťazí.


  


  33.


  Osamelý.


  Neznášam nasledovanie, neznášam ani vedenie.


  Poslúchať? Nechcem! Vládnuť? – to už vôbec nie!


  Kto sám seba nedesí, nikoho desiť nevie:


  však len ten, kto je desivý, môže iných viesť.


  Čo i len byť vodcom seba, ani to neviem zniesť!


  Milujem, tak ako lesné zvieratá,


  čo na hodnú chvíľu niekam sa vytratia,


  len si tak hovieť, hĺbavo blúzniac


  a potom z diaľky domov sa vrátiac


  sám seba k sebe – zviesť.


  


  34.


  Seneca et hoc genus omne.


  Spisuje svoje príšerne


  premúdre láry-fáry,


  akoby mal primum scribere,


  deinde philosophari.


  


  35.


  Ľad.


  Áno! robievam občas ľad:


  ľad predsa pomáha tráveniu!


  Keby ste mali čo k stráveniu,


  túžili by ste mať môj ľad!


  


  36.


  Spisy z mladosti.


  Mojej múdrosti A aj O


  znelo mi v nich: hoc v náznakoch!


  Dnes však už vôbec nečuť ho,


  len mladosti večné ach! a och!


  počujem z nich v rozpakoch.


  


  37.


  Opatrnosť.


  V onej oblasti obzvlášť sa na pozore maj;


  máš navyše ducha? Dvojmo sa ovládaj!


  Zvábia ťa a zvedú, pokým ťa celkom nestrovia:


  im duch stále chýba! –: sú to blúzniaci rojkovia!


  


  38.


  Reč zbožného.


  Pánboh miluje nás, pretože sme jeho stvorenia! –


  „Človek stvoril Boha“ – fajnový hneď povie.


  Nemá azda milovať výtvor svojho tvorenia?


  Má byť vari lepšie, keď vytvorené poprie?


  To pokrivkáva na kopyte diabolského zmätenia.


  


  39.


  V lete.


  Vraj v pote tváre svojej


  jesť svoj chleba máme?


  V pote jesť však skorej


  nemá sa, jak známe.


  Vtom – Sírius: čoho príznak to je?


  Čože nám chce svojím plamom naznačiť?


  Že vraj, v pote tváre svojej,


  máme radšej víno piť!


  


  40.


  Bez závisti.


  Áno, bez závisti hľadí: a vy si ho preto ctíte?


  Nie vašu úctu hľadá. Vari to nevidíte?


  Má orlí zrak, a ním v diaľke sliedi,


  vás nevidí! – vidí len hviezdy, hviezdy.


  


  41.


  Herakleitizmus.


  Všetko šťastie na zemi,


  priatelia, len boj poskytuje!


  Nato, byť priateľmi,


  dym z pušky potrebný je!


  Trojako jedným sú priatelia:


  Bratmi sú pred núdzou,


  rovnými, ak ide o nepriateľa,


  a slobodnými – pred smrťou!


  


  42.


  Zásada velejemných.


  Radšej po špičkách a s vervou,


  než po všetkých štyroch meraví!


  Radšej kľúčovou dierkou,


  než otvorenými dverami!


  


  43.


  Povzbudenie.


  Neustále bažíš po sláve?


  Nuž pomôže ti drobná lesť:


  Cestičky k nej sú šmykľavé,


  stačí však obetovať česť!


  


  44.


  Dôkladný.


  Že bádateľ? Šetrite slová! –


  Som iba ťažký – toľký funt!


  Len padám, padám zas a znova


  úplne k základom – na grunt!


  


  45.


  Navždy.


  „Prichádzam dnes, bo tak sa mi to hodí“ –


  myslí si každý, kto navždy prichodí.


  Nedbá na svet a na okolitý hovor:


  Prišiel si príliš skoro! Prišiel si prineskoro!“


  


  46.


  Súdy unavených.


  Na slnko vždy hromžia, nadávajú všetci vysilení;


  Strom, ten pre nich hodnotu má iba tým – že tieni!


  


  47.


  Úpadok.


  „On klesá, on upadá“ – haníte ho svojou vravou;


  Popravde však zostupuje bližšie ku vám, nadol!


  Nadmierou svojho šťastia premožený svieti tu


  nadmierou svojho svetla na vašu temnotu.


  48.


  Proti zákonom.


  Odo dnes kol hrdla ako na obojček


  na šnúrku si zavesím hodinový strojček:


  Odo dnes pohyb hviezd sa ma už netýka,


  ani slnka, tieňov, ani spev kohúta,


  odo dnes k všetkému, čo mi čas zvestuje,


  ohluchnem, oslepnem, všetko to nemé je: –


  uprostred zmĺknutej prírody dnes stojím,


  počujem len tik-tak zákonov a hodín.


  


  49.


  Slová mudrca.


  Svojmu ľudu cudzí, a predsa užitočný pre svoj ľud,


  idem si svojou cestou, raz slnko, raz oblakov prúd –


  no neustále nad tebou, môj ľud!


  


  50.


  Stratiť hlavu.


  Tá má ducha – ako len prišla k nemu?


  Muž kedysi zamlada stratil rozum pre ňu.


  Mával hlavu, pokým nezviedlo ho toto rozptýlenie:


  K čertu pošla jeho hlava – nie k čertovi! K žene!


  


  51.


  Zbožné želania.


  „Kiež by sa všetky kľúče, veru hej,


  z ničoho nič stratili,


  kiež by sa v každej dierke kľúčovej


  pakľúče točili!“


  Takto vždy zmýšľa v každej dobe


  každý, kto aj sám – pakľúčom je.


  


  52.


  Písať nohou.


  Nepíšem rukou výlučne:


  aj moja noha písať chce.


  Rázne a smelo, slobodne ver,


  beží raz poľom, a raz cez papier.


  


  53.


  „Ľudské, priveľmi ľudské.“


  Kniha.


  Zádumčivo úzkostlivý, pokiaľ naspäť hľadíš,


  s dôverou v budúcnosť tam, kde sám sebe veríš:


  Patríš, operenec, k orliemu, ó, druhu?


  Či skôr Minervin si obľúbenec, u-hu-hu, u-hu-hú?


  


  54.


  Môjmu čitateľovi.


  Dobrý chrup a dobrý žalúdok –


  je to, čo ti vskutku želám!


  Ak moju knihu zniesol tvoj úsudok,


  viem, že aj mňa znesieš ty sám!


  


  55.


  Realistický maliar.


  „Buď dokonale verný prírode!“ – Ako si s tým má poradiť:


  či možno prírodu jej spodobením odbaviť?


  Veď aj v najmenšom kúsku sveta sa nekonečno zračí! –


  Nakoniec z neho namaľuje, len čo sa mu páči.


  Čo páči sa mu? Len to, čo vie maľbou zobraziť!


  


  56.


  Samoľúbosť básnikov.


  Len glej mi dajte: lebo ku gleju


  si už drevo nájdem, som si istý!


  Do štyroch nezmyselných rýmov, veru,


  vniesť zmysel – nato smiem byť pyšný!


  


  


  57.


  Prieberčivý vkus.


  Keby som si mohol vybrať skraja,


  miestečko také páčilo by sa mi,


  čo leží dnu, uprostred raja:


  či ešte radšej – pred jeho dverami!


  


  58.


  Krivý nos.


  Nos si hľadí, vzdorovito sa vypínajúc,


  ďaleko do krajiny, nozdry nadúvajúc –


  práve preto vždy padáš, ty nosorožec bezrohý,


  ty pyšný človiečik, čo nehľadíš si pod nohy!


  Zakaždým spolu týchto dvoch stretnete,


  rovnú pýchu a krivý nos, vždy vedno chodia po svete.


  


  59.


  Pero škriabe.


  Pero mi škriabe: dopekla! Jak čmáram!


  Som prekliaty, že tak škriabať musím? –


  Smelo sa chopím kalamára


  a budem písať písmom hrubým.


  Ach, ako len hladko kĺže, naplno a nádherne!


  Ach, ako ma obšťastňuje, že to robiť smiem!


  Písmo síce vôbec nie je zreteľné –


  číta však vari niekto, to čo napíšem?


  


  60.


  Vyšší ľudia.


  Ten stúpa – zahrňme ho chválou!


  Onen však neustále zhora prichádza!


  Chvála? Žije vždy povznesený nad ňou,


  on totiž – zhora pochádza!


  


  


  61.


  Skeptik hovorí.


  Tvoj život sa za polovicou ocitol,


  ručička sa sunie ďalej, duša sa ti zachvieva!


  Už dlho sa tu potuluje navôkol,


  hľadá a nenachádza – preto váha, otáľa?


  Tvoj život sa za polovicou ocitol:


  bol bolesťou a omylom, hodinu po hodine, deň čo deň!


  Nuž čo ešte vždy hľadáš? A najmä prečo? – –


  Práve to hľadám – dôvod po dôvode márne probujem!


  


  62.


  Ecce homo.


  Áno! ja viem, kde je môj prameň!


  Nenásytný ako plameň


  horím, a tým sa stravujem.


  Svetlom sa stane, do čoho sa dám,


  uhlíky sú všetko, čo po sebe zanechám:


  Som plameň, naisto to viem.


  


  63.


  Hviezdna morálka.


  Predurčená je ti dráha hviezdna,


  čože je ťa po temnote, hviezda?


  Putuj si aj touto dobou blažená!


  Nech je ti jej bieda cudzia, vzdialená!


  Preďalekým svetom patrí tvoja žiara:


  pre teba nech súcit prehreškom sa stáva!


  Pre teba nech platí iba: ostať rýdza, pravá!






Prvá kniha





1.

Učitelia o účele jestvovania. – Či už sa na ľudí pozerám dobrým, alebo zlým pohľadom, zakaždým zisťujem, že sa všetci, a aj každý jeden zvlášť, zaoberajú jedinou úlohou: robia to, čo prospieva ľudskému rodu. A to vskutku nie z nejakého pocitu lásky k nemu, ale prosto preto, že nič v nich nie je staršie, silnejšie, neúprosnejšie a neprekonateľnejšie než tento inštinkt, – pretože práve tento inštinkt je podstatou nášho druhu a stáda. Hoci svojich blížnych zvykneme so zvyčajnou krátkozrakosťou už zo vzdialenosti piatich krokov okamžite dôsledne rozdeľovať na ľudí užitočných a škodlivých, na dobrých a zlých, pri súhrnnom zúčtovaní, pri dlhšom premýšľaní o celku sa voči tomuto dôslednému rozdeľovaniu stávame nedôverčivými a nakoniec od neho upúšťame. Aj ten najškodlivejší človek môže ešte stále byť tým najužitočnejším, pokiaľ ide o uchovanie rodu; uchováva totiž buď v sebe, alebo svojím pôsobením v iných ľuďoch pudy, bez ktorých by ľudstvo už dávno zaspalo alebo zhnilo. Nenávisť, škodoradosť, chamtivosť, mocibažnosť a všetko to ostatné, čo sa zvykne označovať ako zlé, patrí k úžasnej ekonómii zachovania druhu, ktorá je, pravdaže, ekonómiou nákladnou, márnotratnou a celkovo nanajvýš bláznivou: – ktorá však preukázateľne zachovala náš druh až doteraz. Neviem, či ty, milý môj blížny a najbližší, si ešte vôbec schopný žiť v neprospech druhu, teda „nerozumne“ a „nedobre“; to, čo by bolo mohlo rodu škodiť, vymrelo už azda pred mnohými tisícročiami a dnes už to patrí k veciam, ktoré viac nie sú možné dokonca ani pre Boha. Oddávaj sa svojim najlepším alebo svojim najhorším túžbam a predovšetkým: zanikni! – v obidvoch prípadoch si pravdepodobne ešte vždy nejakým spôsobom podporovateľom a dobrodincom ľudstva, a tak si smieš vydržiavať tých, čo ti za to budú poklonkovať – a rovnako sa ti vysmievať! Nikdy však nenájdeš toho, kto by sa tebe, jednotlivcovi, vedel vysmievať aj pre to najlepšie v tebe, kto by bol schopný pripomínať ti tvoju bezhraničnú mušiu a žabiu úbohosť v takej miere, ktorá by zodpovedala pravde! Smiať sa sám nad sebou, pretože tak by sa človek musel smiať, aby sa smial z celej pravdy, – na to doteraz ani tí najlepší nemali dostatok pravdivosti a ani tí najnadanejší dosť génia! Azda aj smiech má ešte budúcnosť. Vtedy, keď si ľudstvo vštepí vetu „druh je všetko, jedinec je vždy ničotný“ – a pre každého bude v každom čase otvorený prístup k tomuto poslednému oslobodeniu a k tejto poslednej nezodpovednosti. Potom sa možno smiech prepojí s múdrosťou, potom možno bude existovať už len „radostná veda“. Zatiaľ je to však úplne inak, zatiaľ si ešte komédia jestvovania „neuvedomila“ samu seba, zatiaľ je ešte stále čas tragédie, čas morálok a náboženstiev. Čo znamená neustále objavovanie sa nových zakladateľov morálok a náboženstiev, oných pôvodcov boja za mravné hodnotenia, oných učiteľov výčitiek svedomia a náboženských vojen? Čo znamenajú títo hrdinovia na tejto scéne? Práve oni boli totiž doteraz hrdinami, a všetko ostatné, čo ako jediné bolo občas viditeľné a až priveľmi blízke, slúžilo vždy iba príprave týchto hrdinov, či už ako mašinéria a kulisa, alebo v úlohe ich dôverníkov a komorníkov. (Napríklad básnici vždy boli komorníkmi nejakej morálky.) – Rozumie sa samo sebou, že aj títo tragédi pracujú v záujme druhu, aj keby verili tomu, že pracujú v záujme Boha a ako vyslanci boží. Aj oni podporujú život rodu tým, že podporujú vieru v život. „Stojí zato žiť“ – tak volá každý jeden z nich – „tento život má Čosi do seba, má Čosi za sebou, pod sebou, majte sa na pozore!“ Tento pud, ktorý v rovnakej miere vládne v tých najvyšších, ako aj v tých najobyčajnejších ľuďoch, pud zachovania rodu, prerazí z času na čas na povrch ako rozum a vášeň ducha; potom má okolo seba oslnivú družinu dôvodov a chce silou mocou dosiahnuť zabudnutie na to, že je v podstate pudom, inštinktom, bláznovstvom, bezdôvodnosťou. Život sa má milovať, pretože! Človek má podporovať seba a svojich blížnych, pretože! Nech by aj mali všetky tieto „má“ a „pretože“ akékoľvek mená a nech by aj v budúcnosti prijali akékoľvek iné! Aby sa to, čo sa deje nevyhnutne a vždy, samo od seba a bez akéhokoľvek účelu, odteraz javilo ako zamerané na nejaký účel a človeku svitlo ako rozum a posledný príkaz, – na to sa objavuje učiteľ etiky ako učiteľ účelu jestvovania; na to vynalieza druhé a iné jestvovanie a prostredníctvom svojej novej mechaniky vysadzuje ono staré obyčajné jestvovanie z jeho starých obyčajných pántov. Áno! on rozhodne nechce, aby sme sa nad jestvovaním smiali, a ani nad sebou samými, – a ani nad ním; pre neho je jedinec vždy jedinec, čosi prvé a posledné, nesmierne, pre neho neexistuje nijaký druh, nijaké súčty, nijaké nuly. Nech by aj boli jeho vynálezy a hodnotenia akokoľvek bláznivé a blúznivé, nech by akokoľvek zaznával chod prírody a jej podmienky: – a všetky etiky boli doteraz bláznivé a protiprirodzené až do takej miery, že ak by ktorákoľvek z nich ovládla ľudstvo, priviedla by ho tým do záhuby – jednako však! zakaždým, keď „hrdina“ vystúpil na scénu, dosiahlo sa čosi nové, odpudivý opak smiechu, ono hlboké rozochvenie mnohých jednotlivcov pri myšlienke: „Áno, stojí zato žiť! Áno, som hoden toho, aby som žil!“ – život a ja a ty a my všetci navzájom sme sa opäť raz stali na istý čas zaujímavými. – Nedá sa poprieť, že z dlhodobého hľadiska nad každým jedným z týchto veľkých učiteľov účelu zvíťazil smiech, rozum a prirodzenosť: krátka tragédia sa nakoniec vždy opätovne zmenila na večnú komédiu jestvovania a „nespočetné vlny smiechu“ – hovoriac spolu s Aischylom – nakoniec nevyhnutne zmetú aj najväčšieho spomedzi týchto tragédov. No pri všetkom tomto korigujúcom smiechu viedlo toto neustále nové objavovanie sa takýchto učiteľov účelu jestvovania k tomu, že sa ľudská prirodzenosť ako celok zmenila, – že má teraz o potrebu naviac, práve o potrebu vždy nového objavovania sa takýchto učiteľov a učení o „účele“. Človek sa postupne stal fantastickým zvieraťom, ktoré musí mať v porovnaní s každým iným zvieraťom naplnenú o jednu existenčnú podmienku naviac: človek musí z času na čas veriť, že vie, prečo existuje, jeho rod nemôže prosperovať bez periodického trúfania si dôverovať životu! Bez viery v rozumnosť života! A z času na čas ľudský rod vždy znovu vyhlasuje: „Existuje čosi, nad čím je absolútne neprípustné sa smiať!“ A ten najobozretnejší priateľ človeka k tomu doloží: „Nielen smiech a radostná múdrosť, ale aj tragika s celou tou jej vznešenou nerozumnosťou patrí medzi prostriedky a nevyhnutnosti zachovania druhu!“ – A teda! Teda! Teda! Ó, či mi rozumiete, bratia moji? Rozumiete tomuto novému zákonu odlivu a prílivu? Aj my máme svoj čas!



2.

Intelektuálne svedomie. – Vždy znovu nadobúdam tú istú skúsenosť a vždy znovu sa proti nej zakaždým vzpieram, nemôžem v ňu uveriť, hoci sa jej priam dotýkam rukami: takmer všetkým ľuďom chýba intelektuálne svedomie; ba často sa mi zdalo, akoby bol človek s takouto požiadavkou svedomia aj v tých najľudnatejších mestách osamelý ako uprostred púšte. Každý sa na teba pozrie cudzími očami a naďalej používa svoje váhy nazývajúc toto dobrým a ono zlým; nikoho nezaleje rumenec, keď poznamenáš, že tie závažia nevážia správne, – a ani tým nikoho nepobúriš: ba azda sa nad tvojou pochybnosťou zasmejú. Chcem tým povedať, že takmer všetci nepokladajú za opovrhnutiahodné veriť si v to či ono, a aj podľa toho žiť bez toho, aby si najprv uvedomili posledné a najspoľahlivejšie dôvody za aj proti a aby vynaložili úsilie o aspoň dodatočné dôvody tohto druhu – dokonca aj tí najnadanejší muži a najušľachtilejšie ženy patria k týmto „takmer všetkým“. Čo ma je však po všetkej dobrosrdečnosti, delikátnosti a genialite, keď človek týchto cností u seba strpí ochabnuté pocity vo viere a súdení, ak túžbu po istote nepokladá za svoje najvnútornejšie želanie a za tú najhlbšiu potrebu – ako to, čo vyšších ľudí oddeľuje od tých nižších! U niektorých zbožných ľudí som nachádzal istú nenávisť proti rozumu a mal som im to za dobré: prinajmenšom sa tým prezradilo ich zlé intelektuálne svedomie! No stáť uprostred tohto rerum concordia discors3 a celej tejto podivuhodnej neistoty a mnohoznačnosti jestvovania a nepýtať sa, nechvieť sa túžbou a chuťou pýtať sa, ba ani len nepocítiť nenávisť k pýtajúcemu sa, nanajvýš sa na ňom trochu pobaviť – to je to, čo pociťujem ako opovrhnutiahodné, a tento pocit je tým, čo u každého hľadám ako prvé: – akési bláznovstvo ma vždy znovu presvedčí, že tento pocit má každý človek už preto, že je človekom. To je môj spôsob nespravodlivosti.



3.

Ušľachtilí a nízki. – Nízkym povahám sa javia všetky ušľachtilé, veľkorysé pocity ako neúčelné, a preto predovšetkým ako nedôveryhodné: keď o nich počujú, žmurknú očami, akoby tým chceli povedať: „iste z toho plynie nejaký prospech, veď človek nemôže vidieť, čo sa deje za zavretými dverami“: – voči ušľachtilému sú podozrievaví, akoby sa o svoj prospech usiloval pokútnymi cestami. Keď sa jednoznačne presvedčia o neprítomnosti sebeckých či ziskuchtivých zámerov, pokladajú šľachetného za akéhosi blázna: pohŕdajú ním v jeho radosti a smejú sa nad žiarou jeho očí. „Ako sa možno tešiť z vlastnej ujmy, ako si možno chcieť tak očividne privodiť ujmu! Na ušľachtilých hnutiach mysle musí byť čosi choromyseľné“ – tak uvažujú a ich pohľad je pri tom pohŕdavý rovnako, ako keď pohŕdajú radosťou, ktorú pomätencovi spôsobuje jeho fixná idea. Nízka povaha sa vyznačuje tým, že neoblomne sleduje svoj vlastný prospech a že toto myslenie na účel a prospech je dokonca silnejšie než jej najsilnejšie pudy: nenechať sa týmito pudmi zviesť k neúčelnému konaniu – v tom tkvie jej múdrosť a jej domýšľavosť. V porovnaní s ňou je vyššia povaha nerozumnejšia: – ušľachtilý, veľkorysý, obetavý človek vskutku podlieha svojim pudom a vo svojich najlepších okamihoch vypína rozum. Zviera, ktoré s nasadením života chráni svoje mláďatá alebo v čase párenia nasleduje samičku aj na smrť, nemyslí na nebezpečenstvo a smrť, aj jeho rozum je vypnutý, pretože ho úplne ovláda slasť z jeho mláďat alebo zo samičky a zároveň strach, že by mohlo o túto slasť prísť; stáva sa hlúpejším, než akým je obvykle, podobne ako šľachetný a veľkorysý človek. Jeho pocity slasti a strasti sú také silné, že intelekt pred nimi musí umĺknuť alebo sa dať do ich služieb: vtedy im srdce stúpne do hlavy a od tej chvíle sa hovorí o „vášni“. (Z času na čas sa vyskytuje aj protiklad a takpovediac „opak vášne“, napríklad u Fontenella, ktorému raz ktosi priložil dlaň na srdce so slovami: „Aj to, čo máte tu, môj drahý, je mozog.“) Nerozumnosť či obrátená rozumnosť vášne je tým, čím niekto nízky na ušľachtilom človeku pohŕda, najmä ak je táto zameraná na objekty, ktorých hodnota sa mu javí ako úplne vyfantazírovaná a svojvoľná. Hnevá sa na toho, koho opantala vášeň k vlastnému bruchu, aspoň však chápe lákadlo, ktorým ho táto vášeň tyranizuje. Nechápe však, ako je možné, že niekto je schopný nasadzovať svoje zdravie a česť pre svoju vášnivú lásku k poznaniu. Vkus vyšších pováh sa zameriava na výnimky, na veci, ktoré obvykle ľudí nechávajú chladnými a nejavia sa im ako slastné; vyššia povaha má singulárne hodnotové meradlo. Navyše si väčšinou myslí, že pri idiosynkrázii jej vkusu nejde o nejaké singulárne hodnotové meradlo, a tak to, čo je pre ňu hodnotné alebo bezcenné, pokladá skôr za všeobecne platné, čím sa ocitá v pozícii niekoho nepochopiteľného a nepraktického. Len veľmi zriedkavo sa stáva, že nejaká vyššia povaha si zachová toľko rozumu, aby chápala každodenných ľudí a vedela s nimi vychádzať: väčšinou verí vo svoju vášeň ako v ukrývanú vášeň všetkých a je práve v tejto svojej viere veľmi zapálená a výrečná. Ak sa takíto výnimoční ľudia necítia ako výnimky, ako by vôbec niekedy mohli pochopiť nízke povahy a primerane odhadnúť pravidlá! – a tak aj oni hovoria o bláznovstve, odporovaní účelu a fantazírovaní ľudstva, plní údivu, aký je chod sveta bláznivý a prečo sa svet nechce priznať k tomu, čo „skutočne potrebuje“. – To je večná nespravodlivosť ušľachtilých.



4.

Čo zachováva druh. – Doteraz posúvali ľudstvo vpred tí najsilnejší a najhorší duchovia: vždy znovu roznecovali driemajúce vášne – každá usporiadaná spoločnosť vášne uspáva –, vždy znovu prebúdzali zmysel pre súperenie, protirečenie, chuť na niečo nové, odvážne, nevyskúšané, nútili ľudí stavať mienky proti mienkam, vzory proti vzorom. Väčšinou prostredníctvom zbraní, zvrhnutím hraničných kameňov, nerešpektovaním predmetov piety: ale aj prostredníctvom nových náboženstiev a morálok! V každom učiteľovi a kazateľovi nového prebýva tá istá „zloba“ – pre ktorú sprevádza zlá povesť aj dobyvateľa, hoc uňho máva jemnejšie prejavy a neuvádza ihneď do pohybu svaly, takže práve preto nie je zas až taká zlá! Nové je však rozhodne za každých okolností zlé, ako to, čo chce dobýjať, zvrhávať staré hraničné kamene a staré predmety piety; a iba to staré je dobré! Dobrí ľudia sú vo všetkých dobách tí, ktorí hlboko zahrabávajú staré myšlienky a oberajú ich plody, roľníci ducha. Každá pôda sa však nakoniec vyčerpá a vždy znovu sa musí objaviť pluhová radlica zla. – Dnes existuje veľmi dôkladné bludné učenie o morálke, ktoré je slávne najmä v Anglicku: podľa neho sú súdy „dobré“ a „zlé“ súhrnom skúseností o tom, čo je „účelné“, a čo je „neúčelné“; podľa neho to, čo nazývame dobrým, slúži uchovaniu druhu, čo však nazývame zlým, je pre druh škodlivé. V skutočnosti sú však zlé pudy v rovnakej miere účelné, slúžiace zachovaniu rodu a nevyhnutné ako tie dobré: – ibaže ich funkcia je odlišná.



5.

Bezpodmienečné povinnosti. – Všetci ľudia, ktorí cítia, že potrebujú tie najsilnejšie slová a zvuky, najvýrečnejšie posunky a pózy, aby vôbec mali nejaký vplyv, revoluční politici, socialisti, kresťanskí i nekresťanskí kazatelia pokánia, ktorí si nevystačia s polovičatými úspechmi: všetci títo hovoria o „povinnostiach“, a to vždy o povinnostiach, ktoré majú bezpodmienečný charakter – pretože bez nich by nemali nijaké právo na svoj veľký pátos, čo oni veľmi dobre vedia! Tak siahajú po filozofiách morálky, ktoré kážu nejaký ten kategorický imperatív, alebo si osvoja poriadny kus náboženstva, ako to urobil napríklad Mazzini. Keďže chcú, aby sa im bezpodmienečne dôverovalo, potrebujú predovšetkým, aby bezpodmienečne dôverovali sami sebe, na základe nejakého posledného neoddiskutovateľného a osebe vznešeného príkazu, ktorého služobníkmi a nástrojmi by sa radi cítili a vydávali sa za ne. Tu máme tých najprirodzenejších a väčšinou veľmi vplyvných protivníkov morálnej osvety a skepsy: bývajú však zriedkaví. Oproti tomu existuje veľmi početná trieda týchto protivníkov všade tam, kde vlastný záujem káže podriadiť sa, zatiaľ čo povesť a česť akoby podriaďovanie sa zakazovali. Kto sa cíti ponížený pri myšlienke, že by mal byť nástrojom nejakého panovníka alebo strany, či sekty, prípadne dokonca nejakej peňažnej moci, napríklad ako potomok nejakého starého, hrdého rodu, no práve takýmto nástrojom byť chce alebo musí, či už sám pred sebou, alebo pred verejnosťou, ten potrebuje patetické princípy, ktoré bude môcť kedykoľvek omieľať: – princípy nejakej bezpodmienečnej povinnosti, ktorej sa možno bez zahanbenia podriadiť a aj túto svoju podriadenosť prejaviť. Všetka subtílnejšia servilnosť sa pevne drží kategorického imperatívu a je smrteľným nepriateľom tých, ktorí chcú povinnosť obrať o jej bezpodmienečný charakter: tak si to od nich žiada slušnosť a nielen slušnosť.

